tartuNLP/wikipedia-smugri-20251201 huggingface dataset:
Ruth Säynäjärvi

Ruth Sofia Magdaleena ”Tuuti” Säynäjärvi (9. tammikuuta 1913 Luopioinen – 14. maaliskuuta 1990 Helsinki) oli suomalainen työterveyshuollon kehittäjä. Hän sai terveydenhuoltoneuvoksen arvonimen ja kansainvälisen Punaisen Ristin Florence Nightingale -mitalin 1977.
Säynäjärvi varttui Tervakosken tehdasmiljöössä opettajaäidin tyttärenä, kävi oppikoulun Tampereella ja opiskeli sairaanhoitajaksi ja terveyssisareksi Helsingissä. Vuosina 1936–1947 hän toimi G. A. Serlachius Osakeyhtiön työterveyshoitajana Mäntässä, sotavuosina kenttäsairaalan ylihoitajana. Sotien jälkeen hän teki jatko-opintoja Maailman terveysjärjestön kautta Britanniassa ja ASLA-Fulbright-stipendiaattina Pittsburghin yliopistossa Yhdysvalloissa. Kun Työterveyslaitos perustettiin 1950, Säynäjärvi alkoi kouluttaa teollisuusterveyssisaria, nykykielellä työterveyshoitajia. Hän jatkoi Työterveyslaitoksen palveluksessa vuoteen 1976 asti, jolloin hän jäi eläkkeelle johtavan työterveyshoitajan tehtävästä.
Ruth Säynäjärvi oli vuonna 1948 perustamassa Teollisuusterveyssisaryhdistystä (nyk. Suomen Työterveyshoitajaliitto) ja toimi sen puheenjohtajana 1948–1967. Hän osallistui moniin kansainvälisiin työlääketieteen kongresseihin ja oli alan kansainvälisten järjestöjen jäsen.
Elizabeth Eddy

Elizabeth Hunt Eddy (s. 13. syyskuuta 1991 Costa Mesa, Kalifornia) on yhdysvaltalainen jalkapalloilija, pelipaikaltaan puolustaja. Hän on pituudeltaan 165-senttimetrinen ja edustaa NWSL-sarjassa pelaavaa Angel Cityä.
Eddy edusti vuodet 2015–2016 Western New York Flashia ja voitti joukkueen kanssa jälkimmäisenä vuonna maan pääsarjamestaruuden. Eddy pelasi joukkueessa 37 ottelua, joissa hän teki kolme maalia. Hän pelasi vuodet 2017–2019 North Carolina Couragessa ja ansaitsi vuonna 2018 pääsarjamestaruuden. Eddy pelasi joukkueessa kymmenen ottelua ja teki niissä yhden maalin. Hän on edustanut ennen nykyistä seuraansa myös muita yhdysvaltalaisseuroja, minkä lisäksi hän on pelannut Ruotsissa ja Australiassa.
Eddy edusti Yhdysvaltain alle 20-vuotiaiden naisten maajoukkuetta vuoden 2010 , jossa hän pelasi yhdessä ottelussa 25 peliminuuttia.
Madison Hammond

Madison Guadalupe Hammond (s. 15. marraskuuta 1997) on yhdysvaltalainen jalkapalloilija, joka pelaa keskikenttäpelaajan pelipaikalla. Hän on pituudeltaan 173-senttimetrinen ja edustaa NWSL-sarjassa pelaavaa Angel Cityä. Hammond edusti vuosina 2020–2021 Seattle Reigniä.
Olaug Svarva

Olaug Johanne Svarva (s. 21. joulukuuta 1957 Steinkjer) on norjalainen ekonomisti. Hän on toiminut DNB:n ja Norfundin hallitusten puheenjohtajana vuodesta 2018. Aiemmin Svarva on työskennellyt muun muassa Norjan kansallisen eläkerahaston Folketrygdfondetin johtajana.
Lisa Larson

Lisa Larson (o.s. Ahlhage; 9. syyskuuta 1931 – 11. maaliskuuta 2024 Nacka) oli ruotsalainen keraamikko. Hän työskenteli vuosina 1954–1980 Gustavsbergin posliinitehtaalla ja sen jälkeen vapaana ammatinharjoittajana. Larson tunnettiin erityisesti samottisista ihmis- ja eläinhahmoja esittävistä koriste-esineistä.
Melissa Lowder

Melissa Anne Lowder (s. 29. tammikuuta 1997 San Diego) on yhdysvaltalainen jalkapallomaalivahti, joka on pituudeltaan 173-senttimetrinen. Hän on edustanut vuodesta 2024 NWSL-sarjassa pelaavaa Baytä. Lowder on pelannut kotimaansa lisäksi Islannissa.
Leo Holva

Leo Allan Alfons Holva (alk. "Höglund", myöhemmin "Söderlund"; s. 28. heinäkuuta 1928 Vaasa – k. 27. maaliskuuta 2002 Tukholma, Ruotsi) oli suomalainen sotilaskapellimestari ja musiikkikasvattaja. Hän toimi urallaan sekä esiintyvänä trumpetistina että musiikinopettajana ja kouluttajana. Holva oli sotilasarvoltaan musiikkiluutnantti. 
Elämä ja ura.
Varhainen elämä.
Leo Holvan isä Axel Alfons Söderlund menehtyi moottoripyöräonnettomuudessa vuonna 1933, ja hänen äitinsä Kerttu Söderlund (o.s. Peltonen) kuoli vuonna 1936. Vanhempiensa kuoleman jälkeen Holva vietti lapsuutensa kasvattipoikana. Hän aloitti musiikkiuransa 13-vuotiaana liittymällä Vaasan varuskuntasoittokuntaan soitto-oppilaaksi (Pr 10 ja Pr 3). Oppilasaika kesti 16. huhtikuuta 1942 – 31. maaliskuuta 1947. Jatkosodan aikana Holva palveli 14-vuotiaana soittokunnan mukana eturintamalla muun muassa Viipurissa. Varusmiespalveluksen hän suoritti soittajana vuosina 1945–1946.
Musiikkiopinnot.
Holva opiskeli Sibelius-Akatemiassa vuosina 1948–1953 ja 1955–1960. Hän suoritti seuraavat tutkinnot:
Lisäksi hän opiskeli Tukholman Musiikkikorkeakoulussa muun muassa Elektronimusiikin ja sävellyksen kursseilla vuosina 1974–1977.
Holva ylennettiin sotilaskapellimestariksi vuonna 1955, musiikkivänrikiksi 1957 ja musiikkiluutnantiksi 1987. Hän kuului sotilaskapellimestariyhdistykseen.
Muut toimet.
Holva toimi trumpetistina Dallapé-yhtyeessä vuosina 1948–1953. Hän opetti musiikin teoriaa Kuula-opistossa Vaasassa vuosina 1953–1955 ja työskenteli Klemettiopistossa eri aineiden opettajana 1958–1961 sekä apulaisjohtajana 1961. Holva oli myös opetusministeriön nimittämä nuorison musiikkiharrastustoiminnan sihteeri vuosina 1958–1961.
Helsingin Suomalaisessa Yhteiskoulussa (SYK) hän opetti puhallinsoittoa vuosina 1959–1963. Käpylän musiikkiopiston johtajana Holva toimi vuodesta 1959 alkaen. Hän oli myös musiikkikauppa Etyde’n perustaja ja toimitusjohtaja vuosina 1962–1968 ja uudelleen 1987–1994.
Ruotsissa Holva toimi puhallinsoiton opettajana Täbyn kunnallisessa musiikkiopistossa vuosina 1969–1982 sekä Holva Musikskola AB:n rehtorina vuodesta 1994 alkaen. 
Julkaisutoiminta.
Holva kirjoitti artikkelisarjan "Musiikinopetus mielenkiintoiseksi" Opettaja-lehteen vuosina 1960–1962. Hän on myös kirjoittanut Nuotinlukumateriaalia, jota ei ole julkaistu. 
Yksityiselämä.
Leo Holva oli kahdesti naimisissa. Ensimmäisestä avioliitosta Tyyne Holvan (o.s. Hyvönen) kanssa hänellä oli kaksi lasta: Erkki ja Irmeli. Toisesta avioliitosta pianonsoitonopettaja Oili Holvan (o.s. Suuronen) kanssa hänellä oli kaksi lasta: Torsten ja Jenny.
Holva kuoli sydänsairauteen Tukholmassa 73-vuotiaana.
Inger Sandberg

Inger Sandberg (2. elokuuta 1930 Karlstad – 16. toukokuuta 2023) oli ruotsalainen lastenkirjailija. Hänen esikoisteoksensa "Fåret Ullrik får medalj" ilmestyi vuonna 1953, ja kaikkiaan häneltä ilmestyi yli sata kirjaa, joita on käännetty noin kolmellekymmenelle kielelle. Kirjat kuvitti hänen miehensä Lasse Sandberg. Tunnetuimpia Sandbergien kirjojen hahmoja ovat muun muassa Peukku (Tummen), Pikku Anna (Lilla Anna) ja pikkukummitus Lapanen (lilla spöket Laban).
Yksityiselämä.
Inger ja Lasse Sandberg saivat kolme lasta.
Liechtensteiner Vaterland

Liechtensteiner Vaterland on Liechtensteinin johtava sanomalehti. Se on perustettu vuonna 1936 ja toimitukselliselta linjaltaan keskusta-oikeistolainen.
Valstybė

Valstybė (liet. ’valtio’, ’kansakunta’) on liettualainen kuukausittain ilmestyvä talouteen ja politiikkaan keskittyvä aikakauslehti. Se on perustettu vuonna 2007.
Forum Livii

Forum Livii oli antiikin aikainen kaupunki Gallia cispadanassa Italiassa. Se on kehittynyt nykyiseksi Forlìn kaupungiksi ja sijaitsi sen paikalla.
Maantiede.
Forum Liviin kaupunki sijaitsi Gallia cispadananassa eli Padus (nyk. Po) -joen eteläpuolisessa Gallia cisalpinassa Via Aemilian varrella Faventian ja Caesenan välillä, noin 64 kilometriä kaakkoon Bononiasta. Antiikin aikaisten "itinerariumeiden" mukaan sen etäisyys Faventiasta oli 10 roomalaista mailia eli noin 15 kilometriä ja Caesenasta 13 mailia eli noin 19 kilometriä. Kaupunki oli rakennettu nykyisten Ronco- ja Montone-jokien välille. Viimeksi mainittu tunnettiin Plinius vanhemman mukaan antiikin aikana nimellä Vitis.
Historia.
Forum Liviin, suomeksi ”Liviuksen markkinapaikka”, perustamisen oletetaan liittyvän Via Aemilian rakentamiseen, ja sen perustajana pidetään yleensä Gaius Livius Salinatoria hänen konsulivuonnaan 188 eaa., vaikkakaan tälle ei ole vahvoja antiikin aikaisia lähteitä. Kaupungin nimeä ei löydy Strabonilta tai Ptolemaiokselta, mutta Plinius mainitsee sen alueen "municipiumeiden" joukossa, ja se esiintyy, kuten jo mainittua, "itinerariumeissa".
Varhaisella kristillisellä kaudella Forum Liviistä tuli piispanistuin. Vuonna 414 kaupungissa järjestettiin Länsi-Rooman keisarin Honoriuksen sisaren Galla Placidian ja visigoottien kuninkaan Ataulfin häät, mutta tästä huolimatta se ei vaikuta olleen muutoin merkittävä paikka antiikin aikana. Nykyinen Forlìn kaupunki on säilyttänyt kaupungin nimen muuntuneessa muodossa.
Rakennukset ja löydökset.
Kaupungin asemakaava vaikuttaa olleen tavallista roomalaiskaupunkia epäsäännöllisempi, koska alueen halki virtasi ajoittain tulvavesiä. Myös Via Aemilian reitti mutkitteli kaupungin kohdalla, samoin kuin sen paikalla nykyisin kulkevat Corso Giuseppe Garibaldi ja Corso della Repubblica -kadut. Kaupungin länsipuolelta on löydetty savenvalajien työpajoja.
Forum Sempronii

Forum Sempronii (lat.; , ) oli antiikin aikainen kaupunki Umbriassa Italiassa. Se sijaitsi lähellä nykyistä Fossombronen kaupunkia.
Maantiede.
Forum Semproniin kaupunki sijaitsi Umbriassa Metaurus (nyk. Metauro) -joen laaksossa noin kolme kilometriä koilliseen nykyisestä Fossombronesta lähellä nykyistä San Martino al Pianoa. Kaupungin paikka on joen pohjoispuolella. Forum Semproniin kautta kulki Via Flaminia, ja se hallitsi kulkua Adrianmereltä nykyiselle Furlon solalle, jonka kautta tie kulki. Forum Sempronii oli 16 roomalaista mailia eli noin 24 kilometriä sisämaahan Fanum Fortunaesta, jossa Via Flaminia tuli Adrianmeren rannikolle, ja kahdeksan mailin eli noin 12 kilometrin päässä Intercisasta, joka sijaitsi nykyisessä Furlon solassa.
Historia.
Forum Semproniin nimi tarkoittaa ”Semproniuksen markkinapaikkaa”. Kaupungin perustamisesta tai nimen alkuperästä ei ole tarkkaa tietoa, mutta sen arvellaan olleen Gaius Sempronius Gracchuksen perustama. Näin se olisi perustettu 100-luvulla, kun taas Via Flaminia oli rakennettu jo noin 220 eaa. Kaupungin asukkaasta käytettiin etnonyymiä "Forosemproniensis". Kaupunki kuului tribus Pollian "tribukseen".
Forum Sempronii oli Metauruksen laakson ainoa kaupunki joen suun ja Apenniinien keskusalueen välillä. Tämän strategisen sijainnin ja vilkkaasti liikennöidyn valtareitin ansiosta kaupunki nousi merkittävään asemaan. Kaupunki sai "municipiumin" aseman ensimmäisellä vuosisadalla eaa.
Suuri Metauruksen taistelu, jossa roomalaiset voittivat konsulien Livius ja Nero johdolla Hasdrubalin johtamat karthagolaiset vuonna 207 eaa., käytiin todennäköisesti Forum Semproniin lähistöllä, mutta tarkkaa paikkaa ei tunneta.
Kristillisellä kaudella Forum Sempronii oli piispanistuin. Kaupunki säilyi olemassa 500-luvulle saakka, mutta hylättiin vähitellen, ja väki siirtyi nykyisen Fossombronen paikalle, joka oli helpommin puolustettavissa. Kaupungin nimi on säilynyt muuntuneena Fossombronen nimessä, ja nykykaupunki on säilyttänyt myös muinaisen piispanistuimen.
Antiikin aikaisen kaupungin paikalla on suoritettu arkeologisia kaivauksia 2000-luvun kahtena ensimmäisenä vuosikymmenenä.
Rakennukset ja löydökset.
Kaupungin koko oli noin 24 hehtaaria. Siellä oli roomalaisille kaupungeille tyypillinen ruutuasemakaava, jonka "decumanus maximuksena" toimi Via Flaminia. Rakennuslöydöksiin lukeutuu muun muassa yksityistalojen ("domus") sekä kahden kylpylän jäänteet. Eniten tutkitut domukset tunnetaan nimillä Europan talo ja Eksoottisten eläinten talo. Toisessa kylpylässä oli keskuspihan ympärillä yli 20 huonetta. Kaivauksissa löydettyä esineistöä on esillä Museo Civico Augusto Vernareccissa Fossombronessa.
Forum Vibii

Forum Vibii (myös "Vibi forum", "Forum Vibii Caburrum") oli antiikin aikainen kaupunki Gallia transpadanassa Italiassa. Se sijaitsi nykyisen Torinon metropolikaupungin alueella nykyisen Cavourin kaupungin paikalla.
Forum Vibiin sanotaan sijainneen Liguriassa, vaikka se toisaalta sijaitsi Padus (nyk. Po) -joen pohjoispuolella eli toisella puolella (Transpadana) Roomasta katsottuna, ja se luettiin Augustuksen Italian alueiden jaossa Regio XI Transpadanaan. Kaupungin sijantipaikka oli lähellä Paduksen lähteitä ja bagiennien ("Bagienni", "Vagienni") heimon aluetta.
Plinius vanhempi kertoo, että Padus sai alkunsa Vesulus-vuorelta ("Vesulus mons", nyk. Monte Viso) ja virtasi lyhyen matkan ennen kuin se ”sukelsi maan alle” ja nousi jälleen pintaan ”"Forovibiensium agrossa"”. Koska Paduksen väitetystä maanalaisesta kulusta ei ole merkkejä, tästä kuvauksesta ei ole apua Forum Vibiin sijainnin määrittämisessä. Nykyisin kaupunki sijoitetaan Cavouriin muun muassa lisänimen "Caburrum" vuoksi.
Kaupunki sai nimensä Julius Caesarin Vibius-nimisestä prokonsulista. Sen asukkaasta käytettiin etnonyymiä "Forovibiensis".
Båven

Båven on järvi Ruotsin Södermanlandin läänissä. Sen pinta-ala on 68 neliökilometriä ja sen suurin syvyys on 48 metriä. Järven rannalla sijaitsevat muun maussa Sparreholmin ja Vibyholmin linnat.
Anna Kuvaja

Anna Kuvaja on suomalainen pianisti ja fortepianisti.
Kuvaja aloitti pianonsoiton opiskelun Kuhmossa ja siirtyi 16-vuotiaana Espoon musiikkiopistoon. Hänen opettajiaan Sibelius-Akatemiassa olivat Tuija Hakkila ja Liisa Pohjola. Hän oli vaihto-opiskelijana Pariisin konservatoriossa, jossa häntä opetti Henri Barda. Kuvaja piti ensikonserttinsa Helsingissä vuonna 2008. Hän on esiintynyt muun muassa Avanti!:n, Radion sinfoniaorkesterin ja Uusinta Ensemblen kanssa. Hän on konsertoinut kansainvälisesti ja tehnyt Yleisradion kantanauhoja. Kuvaja on tehnyt esiintymisiä muun muassa Crusell-viikolla, Mäntän musiikkijuhlilla ja Musiikin aika -festivaalilla. Esiintymisen ohella hän on opettanut Taideyliopiston Sibelius-Akatemiassa.
Kuvaja on julkaissut Alba Recordsilla albumit "Fluvial" (2016), "Soiréestücke" (Lauri Sallisen kanssa, 2022) ja "Bowen &amp; Clarke Sonatas for viola and piano" (Hanna Hohdin kanssa, 2024). Hän soitti lisäksi Grammy- ja Emma-palkitulla levyllä "Saariaho / Reconnaissance" (2023).
Maria Itkonen

Maria Itkonen on suomalainen viulisti ja kapellimestari.
Itkonen opiskeli viulunsoittoa Sibelius-Akatemiassa Päivyt Mellerin ja Janne Malmivaaran johdolla. Lisäksi hän sai siinä opetusta Wienin musiikki- ja teatteriyliopistossa Michael Frischenschlagerilta ja Conservatorium van Amsterdamissa Alexander Kerriltä. Myöhemmin Itkonen opiskeli myös orkesterinjohtoa Tukholman kuninkaallisessa musiikkikorkeakoulussa ja Jorma Panulan johdolla Suomessa.
Itkonen toimi Kuopion kaupunginorkesterin vuorottelevana konserttimestarina vuosina 2007–2012. Hänestä tuli Tampere Filharmonian kolmas konserttimestari vuonna 2012. Itkonen on tehnyt esiintymisiä konserttimestarina myös Kölnin WDR-sinfoniaorkesterissa, Avanti!:ssa, Sinfonia Lahdessa, Turun filharmonisessa orkesterissa, Shanghain oopperan orkesterissa ja Luzernin sinfoniaorkesterissa. Kapellimestarina hän on johtanut muun muassa Helsingin kaupunginorkesteria, Tukholman kuninkaallista filharmonista orkesteria, Tampere Filharmoniaa, Malmön sinfoniaorkesteria ja Turun filharmonista orkesteria. Itkonen teki syyskuussa 2022 oopperadebyyttinsä Tukholman Folkoperanissa, jossa hän johti Vincenzo Bellinin "Norman" esityksen.
Amanda Ernesaks

Amanda Ernesaks (s. 2002) on Suomessa varttunut virolainen viulisti.
Ernesaks aloitti viulunsoiton Espoon musiikkiopistossa vuonna 2007. Hän pääsi Sibelius-Akatemian nuorisokoulutukseen vuonna 2014. Häntä opettivat siellä Päivyt Meller, Laura Vikman, Pekka Kauppinen ja vuodesta 2019 Réka Szilvay. Vuonna 2021 Ernesaks aloitti opiskelun Münchenin musiikki- ja teatteriyliopistossa opettajanaan Mi-kyung Lee. Hän on esiintynyt solistina muun muassa Radion sinfoniaorkesterin ja Jyväskylä Sinfonian kanssa. Hän perusti ystävineen syksyllä 2015 Seele-kvartetin, joka on tehnyt monia esiintymisiä festivaaleilla Suomessa, Virossa ja Englannissa.
Ernesaks palkittiin Young Musician -kilpailussa Tallinnassa vuosina 2013 ja 2015. Hän sai Juhani Heinonen -viulukilpailussa vuonna 2016 ensimmäisen ja vuonna 2019 toisen palkinnon. Ernesaks voitti tammikuussa 2025 Kuopion viulukilpailun. Toisen palkinnon sai Lina Leikola ja kolmannen palkinnon Albert Sahlström. Ernesaksin isoisoisä oli säveltäjä, kuoronjohtaja Gustav Ernesaks. Hänen siskonsa Paula Ernesaks on käyrätorvensoittaja. Myös hänen vanhempansa ovat muusikoita.
Päivyt Meller

Päivyt Meller (o.s. "Rajamäki"; s. 1963) on suomalainen viulisti ja viulupedagogi.
Meller sai varhaisimman viulunsoiton opetuksensa Oulussa vuodesta 1967 ensin Tatjana Pogoževalta ja sitten Pertti Sutiselta. Hän esiintyi orkesterin solistina ensimmäisen kerran 5-vuotiaana. Meller opiskeli Sibelius-Akatemiassa Yoshiko Arain ja Anja Ignatiuksen johdolla. Hän suoritti diplomitutkinnon viulunsoitossa 15-vuotiaana. Meller jatkoi opintojaan Indianan yliopistossa Josef Gingoldin johdolla vuosina 1979–1983 ja Alankomaissa Viktor Libermanin johdolla vuosina 1983–1986. Hän pääsi stipendillä Sveitsin Kansainväliseen Menuhin-musiikkiakatemiaan, jossa hän opiskeli vuosina 1986–1987.
Meller on esiintynyt solistina muiden muassa Leif Segerstamin, Jukka-Pekka Sarasteen ja Jorma Panulan johdolla. Hän on esiintynyt kansainvälisesti myös solistina ja kamarimuusikkona. Hän perusti opiskelijoidensa kanssa Camerata Caprice -kamariorkesterin. Vuonna 1990 Meller esiintyi Jehudi Menuhinin kanssa Camerata Lysyn solistina. Hän on esiintynyt myös Kuhmon Kamarimusiikissa. Meller sai vuonna 1977 Kuopion viulukilpailussa Kuopion kaupungin erikoispalkinnon ja pääsi siellä vuonna 1990 neljännelle sijalle. Hän toimi Radion sinfoniaorkesterin kolmantena konserttimestarina vuosina 1988–1990.
Meller aloitti opettamisen Sibelius-Akatemiassa vuonna 1990. Hän on toiminut Raudaskylän mestarikurssien taiteellisena johtajana ja pitänyt mestarikursseja kansainvälisesti. Lisäksi Meller on toiminut Suomen Jousisoitinopettajat ry:n puheenjohtajana. Hän on naimisissa saarnaaja Leo Mellerin kanssa. Hänellä on tytär, joka itse aloitti viulunsoiton 3-vuotiaana.
Hanna Hohti

Hanna Hohti on suomalainen alttoviulisti.
Hohti suoritti maisteritutkinnon Royal Academy of Musicissa Lontoossa, jossa häntä opetti Garfield Jackson. Lisäksi hän sai kamarimusiikissa opetusta Thomas Brandisilta. Hohti on ollut äänenjohtajana Tapiola Sinfoniettassa, Keski-Pohjanmaan kamariorkesterissa, Suomen Kansallisoopperan orkesterissa ja Lapin kamariorkesterissa. Hän on myös soittanut usein Radion sinfoniaorkesterin kanssa. Hohti on usein esiintynyt festivaaleilla, kuten Viitasaaren Musiikin ajassa, Joroisten Musiikkipäivillä, Espoo Cinéssä, Rauma Festivossa ja Helsingin juhlaviikoilla.
Kamarimuusikkona Hohti on tehnyt yhteistyötä muun muassa pianisti Anna Kuvajan kanssa. Duo julkaisi helmikuussa 2024 Alba Records -levymerkillä albumin "Bowen &amp; Clarke Sonatas for viola and piano". Syksyllä 2017 Hohti alkoi toteuttaa Kino Tapiolan Kino Soi! -kamarimusiikkisarjaa Espoossa. Hän on usein toistanut "Seidr"-soolokonserttinsa, jota varten hän tilasi teokset viideltä pohjoismaiselta säveltäjältä. Konsertti järjestettiin ensimmäisen kerran Helsingin juhlaviikoilla Yleisradion radioimana vuonna 2022. Hohti on myös suunnitellut viulisti Terhi Paldaniuksen kanssa "Kotilo"-konserttisarjan, joka koostuu musiikista ja yhteiskunnallisista puheenvuoroista.
Ritva Lehtelä

Ritva Kaarina Lehtelä (myös "Lehtelä-Relander"; 30. huhtikuuta 1939 Viipuri – 19. tammikuuta 2025 Espoo) oli suomalainen pianisti ja pianopedagogi.
Lehtelä lähti puolivuotiaana evakkoon ja asettui perheineen Helsinkiin. Hän sai pianistina diplomin Sibelius-Akatemiasta. Lehtelä sai laajaa näkyvyyttä televisiossa, jossa hän muun muassa piti Trio Lehtelän pianistina Sunnuntain kahvikonsertit isänsä Toivo Lehtelän ja siskonsa Helena Lehtelän kanssa. Kokoonpano tunnettiin nimellä Trio Lehtelä. Lehtelä työskenteli myös televisiokuuluttajana ja saavutti suosiota etenkin laulajien säestäjänä.
Lehtelä työskenteli Espoon musiikkiopiston opettajana vuosina 1969–2009 ja opetti pedagogiikkaa myös Sibelius-Akatemiassa. Hän laati Anja Saaren ja Eeva Sarmanto-Neuvosen kanssa "Suomalainen pianokoulu" -nuottikirjat (1985–1990) opetustarkoitukseen. Lehtelä perusti vuonna 1976 työtovereidensa kanssa Pianopedagogit ry -järjestön.
Weigl

Weigl on muun muassa seuraavien henkilöiden sukunimi:
Kateryna Kuznetsova

Kateryna Olehivna Kuznetsova (; ; s. 12. heinäkuuta 1987 Kiova) on ukrainalainen näyttelijä. Hän valmistui Kiovan kansallisesta teatteri-, elokuva- ja televisioyliopistosta vuonna 2009. 
Hän on työskennellyt sekä Venäjällä että Ukrainassa ja esiintynyt monissa teatterinäytelmä-, elokuva- ja televisiorooleissa.
Pentti Rissanen (lääkäri)

Pentti Mauno Rissanen (22. marraskuuta 1932 Siilinjärvi – 16. heinäkuuta 2002 Helsinki) oli suomalainen lääkäri ja professori.
Pentti Rissasen vanhemmat olivat asentaja Antti Rissanen ja Saimi Sofia Kokkonen ja puoliso vuodesta 1956 sairaanhoitaja Anna-Liisa Voutilainen. Rissanen tuli ylioppilaaksi Kuopion lyseosta 1952 ja valmistui Helsingin yliopistosta lääketieteen lisensiaatiksi 1959. Lääketieteen ja kirurgian tohtoriksi hän väitteli siellä 1960 ja sai erikoislääkärin pätevyyden radiologiassa 1967, sädehoidossa 1969, isotooppilääketieteessä 1972 ja syöpätaudeissa ja sädehoidossa 1982. 
Rissanen oli Helsingin yliopistollisen keskussairaalan kirurgian apulaislääkäri 1961–64, röntgenapulaislääkäri 1964–1967 ja sädehoitoklinikan apulaisylilääkäri 1967–1970. Helsingin yliopistossa hän oli sädehoito-opin dosentti 1969–1970, vt. apulaisprofessori 1969–1970 ja apulaisprofessori 1970–1997, samoin kuin vt. professori 1974, 1978 ja 1993–1994. Rissanen toimi myös Helsingin eläinlääketieteellisen korkeakoulun erikoisopettajana ja oli Wisconsinin yliopiston vieraileva professori 1981.
Ernesaks

Ernesaks on virolainen sukunimi, jonka kantajia ovat muun muassa:
Octavius Pickard-Cambridge

Octavius Pickard-Cambridge (3. marraskuuta 1828 Bloxworth, Dorset, Englanti – 9. maaliskuuta 1917) oli brittiläinen pappi ja hämähäkkien tutkija. 
Pickard-Cambridge opiskeli teologiaa University Collegessa Durhamissa, valmistui maisteriksi ja vihittiin pappisvirkaan vuonna 1858. Vuodesta 1868 hän toimi kappalaisena Bloxworthissa Dorsetissa. Hän omisti vapaa-aikansa luonnontieteille, erityisesti araknologialle, jossa hänestä tuli merkittävä auktoriteetti. Hänen havaintojensa tulokset kirjoitettiin vuosina 1859–1917 noin 100 artikkeliin, joissa hän kuvasi monia uusia hämähäkkilajeja ja -sukuja, aluksi pääasiassa Britanniasta, mutta myöhemmin kaikkialta maailmasta. Jotkut hänen kirjoituksistaan käsittelivät perhosia, lintuja ja muuta biologiaa. Hänen pääteoksensa oli "Dorsetin hämähäkit" (1879–1881, 625 sivua). Hän kirjoitti myös kattavan artikkelin "Arachnida" "Encyclopædia Britannican" yhdeksänteen painokseen (1. osa 1875). Hänet valittiin Royal Societyn jäseneksi vuonna 1887.
Pickard-Cambridge meni naimisiin Rose Wallacen kanssa vuonna 1866, ja heillä oli kuusi poikaa. Hänen veljenpoikansa Frederick Octavius Pickard-Cambridge (1860–1905) oli myös tunnettu araknologi.
Tamerlan Thorell

Tord Tamerlan Thorell (1830–1901), oli ruotsalainen luonnontieteilijä. Hän työskenteli 1850-luvun puolivälistä lähtien Uppsalan yliopistossa. Hän aloitti kuuluisan hämähäkkitutkimuksensa jo vuonna 1855 valmistuneessa väitöskirjassaan, jonka hän laajensi seuraavana vuonna dosenttinäytteeksi. Vuonna 1859 hänet nimitettiin eläintieteen lehtoriksi. Hän sai professorin arvon vuonna 1878.
Thorell muutti 1870-luvulla Ligurian rannikolle Italiaan terveydellisistä syistä, ja tutki siellä Giacomo Dorian kanssa tämän Burmasta, Malesiasta ja Papuasta keräämiä biologisia näytteitä. Thorell julkaisi yli 3 500 sivua latinaksi kirjoitettuja tieteellisiä artikkeleja, joissa kuvataan satoja uusia lajeja, joista suurin osa on hämähäkkejä.
Thorellin määrittämiä sukuja:
Märta Helena Reenstierna

Märta Helena Reenstierna (16. syyskuuta 1753 Hov, Älvsborgin lääni – 12. tammikuuta 1841 Tukholma) oli ruotsalainen aatelisnainen, joka tunnetaan vuosina 1793–1839 pitämästään päiväkirjasta. Se kertoo hänen elämästään ja havainnoistaan Årstan kartanolla Tukholman eteläpuolella ja on merkittävä aikalaislähde. Hänet tunnetaan paremmin kirjailijanimellä Årstafrun.
Reenstiernan vanhemmat olivat luutnantti Abraham Reenstierna ja paronitar Catharina Maria Köhler. Hänet lähetettiin nuorena sukulaisen luo Tukholmaan saamaan säädynmukaista kasvatusta. Tukholmassa hän tapasi parikymmentä vuotta vanhemman ratsumestari Christian Henrik von Schnellin, jonka kanssa hän meni naimisiin kesällä 1775. Pari sai kahdeksan lasta, joista seitsemän kuoli pienenä. Vuonna 1793 aloittamassaan päiväkirjassa Reenstierna raportoi ennen kaikkea maatilan töiden kulusta, säätilasta ja juhlapäivistä, mutta myös esimerkiksi lukemistaan kirjoista. Muun muassa vuonna 1795 hän kirjoitti ylistävän arvion "Nuoren Wertherin kärsimyksistä". Välillä hän kävi asioilla kaupungilla, ja hänen merkintänsä noilta päiviltä antavat tietoa Tukholman muodista, poliittisista tapahtumista ja kulttuurielämästä. Reenstierna jäi vuonna 1811 leskeksi. Seuraavana vuonna hänen ainoa aikuiseksi selvinnyt poikansa hukkui Årstanlahteen. Reenstierna itse kuoli vuonna 1841 ja hänet haudattiin Brännkyrkan kirkkoon. Eräs sukulainen luovutti päiväkirjat Tukholman Pohjoismaiselle museolle 1940-luvulla, ja poimintoja niistä julkaistiin vuosina 1946–1953 kolmena niteenä. Vasta vuonna 2008 saatiin tietää, miltä hän näytti, kun uppsalalaisesta huutokaupasta löydettiin häntä esittävä miniatyyrimuotokuva.
Pirkko-Liisa Schulman

Pirkko-Liisa Schulman (ent. Louhenjoki-Schulman, o.s. Lindfors, s. 1946) on suomalainen arkkitehti ja tietokirjailija.
Isänsä jo yksivuotiaana menettänyt yksinhuoltajaäidin tytär piirsi paljon ja hyvin ja ilmoitti jo 11-vuotiaana haluavansa arkkitehdiksi, vaikkei lähipiirissä ollut ammatille mitään esikuvia. Talojen pohjapiirroksia alkoi syntyä "Kotiliesi"-lehdestä löytyneiden mallien innoittamana. Hän pääsikin opiskelemaan alaa Teknilliseen korkeakouluun, oli yhden kesän harjoittelijana brittiläisessä arkkitehtitoimistossa ja teki diplomityönsä Keniaan sopivista edullisista pientaloista. Hän asuikin Afrikassa puolisen vuotta. Hän sai vuonna 1981 ASLA-Fulbright-stipendin Yhdysvaltoihin, opiskeli sen turvin Yalen yliopistossa ja jäi maahan myös työskentelemään. Hän kiinnitti huomiota sukupuolten toimivaan tasa-arvoon itärannikon akateemisessa maailmassa verrattuna miesten hallitsemaan kulttuuriin Teknillisessä korkeakoulussa, jonne hän palasi alaa opettamaan noin seitsemäksi vuodeksi.
Schulman toimi 2016–2017 suomalaisten naisarkkitehtien yhdistyksen Architectan puheenjohtajana ja on toiminut aktiivisesti myös Suomen Arkkitehtiliitossa. Hän on kirjoittanut useita kirjoja sekä artikkeleita vuodesta 1979 lähtien "Taide-, Arkkitehti-, Design in Finland-, Scandinavian Review-, Finnish Trade Review-" ja "Blue Wings" -julkaisuihin.
Pirkko-Liisa Schulman on ollut mukana suunnittelemassa Helsingin juutalaisen seurakunnan synagogan sekä Ullanlinnassa sijaitsevan katolisen Pyhän Henrikin katedraalin korjaushankkeita.
Päättymätön tarina

Päättymätön tarina tarkoittaa muun muassa seuraavia:
Troitskaja

Troitskaja () on moskovan metron kuudestoista linja, joka avattiin 7. syyskuuta 2024. Linjan pituus on 24,7 kilometriä ja sillä on 11 asemaa.
Lars Nyström

Lars Nyström -nimisiä henkilöitä ovat:
Kongsfjorden

Kongsfjorden on vuono Huippuvuorilla, joka on Norjan hallitsema saaristo. Kongsfjorden koostuu kymmenestä saaresta Huippuvuorten isoimman saaren Spitsbergenin länsi osassa. Kongsfjordenia käytetään paljon tutkimukseen. Tutkimusasema Ny-Ålesund sijaitsee lähellä.
Kongsfjorden on biologisesti erittäin monimuotoinen Atlantin lämpimän veden takia. Kongsfjordenista voi löytää monia erilaisia hylkeitä esim. norppia ja Partahylkeitä. Keväänä ja kesänä Kongsfjordenissa saattaa nähdä mursuja. Maitovalaat, lahtivalaat ja sillivalaat uivat usein Kongsfjordenin vesissä. Kongsfjordenista löytyy myös monia lintuja kuten pikkukajavia ja merikihuja. Kongsfjordenissa on myös havaittu paljon kasvisplanktonia. Kongsfjordeniin pääsee lentokoneella Huippuvuorien pääkaupungista Longyearbyenistä tai veneellä.
Riivalinmäki

Riivalinmäki (), myös muodossa "Rivalinmäki", oli inkeriläinen kylä, joka kuului Lempaalan luterilaisen seurakuntaan. 
Kylä on saanut nimensä jostain ruotsalaisesta hovin kirjurista ("skrifvare"), joka sillä paikalla on asunut, minkä vuoksi sitä ruvettiin kutsumaan nimellä Skrifvareby (Kirjurinkylä) tai Skrifvarebacke (Kirjurinmäki), mutta kansan suussa siitä muodostui Riivalinmäki.
Kylä esintyy kirkonkirjoissa vasta 1700-luvun alkupuolella. Vuoden 1730 tienoilla siellä asuivat Erik Randalainen, Lars Korkka, Anders Halinen, Mikel Norkko ja Erik Poiti. 
Vuonna 1862 Riivalinmäen asukasluku oli 68 ihmistä (36 miestä ja 32 naista). 
Kylän suurin suku oli Husu. Vuonna 1926 kylässä oli 26 taloa ja 144 asukasta, joista 131 inkeriläisiä. 
Pohjois-Inkerin joukkokarkoituksen aikana vuonna 1936 kylä oli määrätty tyhjennettäväksi kesäkuun 15. päivän jälkeen. Asukkaat oli viety Vologdan alueen Tšerepovetsin seuduille., talot oli myöhemmin purettu.
Tiia-Mari Veikanmaa

Tiia-Mari Veikanmaa (s. 5. joulukuuta 2006) on suomalainen pesäpalloilija. Veikanmaa edustaa Superpesiksessä pelaavaa Joensuun Mailaa. Hänen kasvattajaseuransa on Siilinjärven Pesis. Hän pelaa sisäpelissä etenijänä. ja ulkokentällä kopparina. 
Veikanmaa on pelannut 24 Superpesiksen runkosarjan ottelua. Näissä otteluissa hän on lyönyt yhden kunnarin, tuonut 16 juoksua ja kerännyt 58 kärkilyöntipistettä. Veikanmaa on pelannut neljä Superpesiksen ylempien pudotuspelien ottelua. Näissä otteluissa hän on lyönyt yhden kunnarin, tuonut yhden juoksun ja kerännyt 15 kärkilyöntipistettä. Uran tilastot päivitetty kauden 2024 jälkeen.
Kippola

Kippola () oli inkeriläinen kylä, joka kuului Tuutarin luterilaisen seurakuntaan. Nykyään entinen kylän alue kuuluu hallinnollisesti Leningradin alueen Hatsinan piiriin. 
Kylä mainitaan Ruotsin 1600-luvun lopun asiakirjoissa. Vuonna 1849 Kippolan asukasluku oli 57 ihmistä (22 miestä ja 35 naista), kaikki inkeriläisiä (savakoita). Kylä kuului ennen vuonna 1865 Skuoritsan luterilaisen seurakuntaan, sen jälkeen Tuutariin. 
Kylän sukuja olivat Eerikäinen, Luukkonen, ja Myllärinen. Vuonna 1926 kylässä oli 21 taloa ja 97 asukasta, kaikki inkeriläisiä. 
Toisen maailmansodan aikana kylä oli saksalaisjoukkojen miehittämä. Vuonna 1943 inkeriläisiä vietiin Viron kautta Suomeen. 
1960-luvun puolivälissä Kippola oli julistettu ”perspektiivittömäksi”, jolloin kylään jäi vain 3 taloa. Asukkaat joutuivat purkamaan rakennuksiaan ja muuttamaan muualle.
Français-luokka

Français-luokka oli Ranskan laivaston kahden yksirunkoisen sukellusveneen () muodostama alusluokka.
Auroora Yhtiöt

Auroora Yhtiöt Oyj ("Auroora") on vuonna 2023 perustettu suomalainen sarjayhdistelijä. Konserniin kuuluu yli 20 pk-yritystä, jotka työllistävät noin 700 henkilöä. Aurooran liikevaihto vuonna 2024 oli 143 miljoonaa euroa. Auroora Yhtiöiden pääkonttori sijaitsee Tampereella.
Historia.
Yhtiön juuret ovat vuonna 1984 perustetussa Suomen vanhimmassa pääomasijoitusyhtiössä, Pikespossa. Vuoteen 2022 saakka yhtiö toimi pääomasijoittajana, ja vuoden 2023 alussa yhtiöstä tuli sarjayhdistelijä osakevaihdon kautta.
Liiketoiminta.
Auroora Yhtiöt keskittyy pitkäjänteiseen omistajuuteen ja tarjoaa omistamilleen yhtiöille toimialaosaamista sekä yhteisön, joka tukee liiketoiminnan kehittämistä. Yritys tarjoaa myös taloudellisia resursseja kasvun mahdollistamiseksi sekä kehittymismahdollisuuksia yrittäjille ja henkilöstölle. Sarjayhdistelijämallissa kukin yhtiö toimii omalla nimellään, brändillään ja strategiallaan, mutta saa tukea ja vahvistuu osana Auroora-konsernia. Konserniyhtiöiden toiminta jatkuu itsenäisesti osana yrittäjien rakentamaa yhteisöä. Aurooralla on kolme liiketoimintasegmenttiä: "Sähköistys ja automaatio", "Puhdas vesi ja ympäristöteknologia" sekä "Teolliset tuotteet ja palvelut".
Lähteet.
Aurooran verkkosivut
Kresoksiimimetyyli

Kresoksiimimetyyli (C18H19NO4) on oksiimeihin ja estereihin kuuluva aromaattinen orgaaninen yhdiste. Yhdistettä käytetään maataloudessa sienimyrkkynä.
Ominaisuudet, valmistus ja käyttö.
Huoneenlämpötilassa kresoksiimimetyyli on väritöntä kiteistä ainetta. Yhdiste liukenee vain hyvin niukasti veteen ja paremmin useisiin orgaanisiin liuottimiin, esimerkiksi asetoniin, etyyliasetaattiin ja tolueeniin. Aineen fungisidiset ominaisuudet perustuvat siihen, että se estää sienten soluhengityksen kannalta olennaista ubikinoni-sytokromi c -reduktaasientsyymiä.
Kresoksiimimetyylin valmistuksen ensimmäisessä vaiheessa ftalidi reagoi o-kresolin natriumsuolan kanssa. Seuraava vaihe on reaktio tionyylikloridin ja natriumsyanidin kanssa asyylisyanidiksi. Muodostunut asyylisyanidi reagoi happamissa olosuhteissa metanolin kanssa Pinner-reaktiolla esteriksi. Viimeinen vaihe on oksiimin muodostaminen reaktiolla O-metyylihydroksyyliamiinin kanssa.
Kresoksiimimetyyliä käytetään sienitautien torjuntaan muun muassa hedelmä-, viini-, sokerijuurikas- ja viljaviljelmillä.Yhdiste on hyväksytty käytettäväksi Euroopan unionin alueella.
Real Madrid Femenino

Real Madrid Femenino on espanjalainen naisten jalkapalloseura, joka pelaa Espanjan korkeimmalla sarjatasolla Primera Divisiónissa. Seura perustettiin vuonna 2019 itsenäisenä organisaationa, jolloin sen nimi oli Club Deportivo Tacón. Seura liitettiin seuraavana vuonna Real Madridin organisaatioon. Seura on pelannut usein Naisten El Clásicossa maailman parhaimmaksi naisten joukkueeksi pidettyä Barcelonaa vastaan.
Real Madrid Femeninon kotistadion on 6 500 -paikkainen Estadio Alfredo Di Stéfano.
Neuropsykiatrinen sairaus

Neuropsykiatrinen sairaus on elimellinen aivosairaus, johon liittyy mielenterveysongelmia, kuten esimerkiksi älyllistä kehitysvammaisuutta, mielialahäiriötä, unihäiriöitä, seksuaalihäiriötä tai käyttäytymiseen liittyviä häiriötä.
Riskit.
Väestötutkimuksissa on havaittu, että runsas antibioottien käyttö elämän alkuvaiheessa lisää neuropsykiatristen häiriöiden riskiä. Ilmiö saattaa selittyä sillä, että antibioottien käyttö muuttaa suoliston bakteerikantaa, lisää immuunipuolustukseen osallistuvien sytokiinien pitoisuuksia aivoissa ja muuttaa veri-aivoesteen toimintaa.
Gabe Perreault

Gabriel ”Gabe” Perreault (s. 7. toukokuuta 2005 Sherbrooke, Quebec, Kanada) on yhdysvaltalais-kanadalainen jääkiekkoilija, pelipaikaltaan oikea laitahyökkääjä. Perreault edustaa NHL-joukkue New York Rangersia. Hänellä on sopimus joukkueen kanssa kauden 2026–2027 loppuun saakka.
Ennen NHL-uraansa hän pelasi Yhdysvaltain maajoukkueen kehitysohjelmassa ja Boston College -yliopistossa. New York Rangers varasi hänet ensimmäisellä kierroksella 23. varausvuorolla . Perreault on pelannut viisi NHL:n runkosarjan ottelua ilman tehopisteitä. Hän kuului Yhdysvaltain joukkueeseen alle 20-vuotiaiden MM-kilpailuissa vuosina 2024 ja 2025. Uran tilastot päivitetty 11. marraskuuta 2025.
Tatumn Milazzo

Tatumn Marie Milazzo (s. 17. huhtikuuta 1998 Orland Park, Cookin piirikunta, Illinois) on yhdysvaltalainen jalkapalloilija, pelipaikaltaan puolustaja. Hän edustaa NWSL-sarjassa pelaavaa Utah Royalsia. Milazzo edusti vuosina 2021–2024 Chicago Red Starsia.
Macey Fraser

Macey Leigh Fraser (s. 11. heinäkuuta 2002 Rangiora) on uusiseelantilainen jalkapalloilija, pelipaikaltaan keskikenttäpelaaja. Hän edustaa NWSL-sarjassa pelaavaa Utah Royalsia ja Uuden-Seelannin naisten maajoukkuetta. Fraser edusti vuodet 2023–2024 Wellington Phoenixia, jossa hän pelasi 19 ottelua Australian naisten pääsarjassa A-League Womenissa ja teki kolme maalia. Nykyisessä seurassaan Fraser on pelannut huhtikuuhun 2025 mennessä kahdeksan sarjaottelua.
Ally Sentnor

Allyson Marie Sentnor (s. 18. helmikuuta 2004 Hanson, Plymouthin piirikunta, Massachusetts) on yhdysvaltalainen jalkapalloilija, pelipaikaltaan hyökkääjä. Hän on pituudeltaan 162-senttimetrinen ja edustaa NWSL-sarjassa pelaavaa Utah Royalsia sekä Yhdysvaltain naisten A-maajoukkuetta. Sentnor on pelannut maajoukkueessa huhtikuulle 2025 mennessä viisi ottelua, joissa hän on iskenyt kaksi maalia.
Magnificent Seven (sijoittaminen)

Magnificent Seven on johtavista yhdysvaltalaisista teknologiayhtiöistä ja niiden osakkeista käytetty yhteisnimitys. Joukkoon kuuluvat Apple, Microsoft, Amazon, Alphabet, Meta, Nvidia ja Tesla. Magnificent Seven -nimityksen lanseerasi Bank of America vuonna 2023. Ilmauksella viitattiin yhtiöiden poikkeuksellisuuteen ja merkittävään vaikutukseen osakemarkkinoiden kokonaisuuteen. Suomeksi on käytetty samasta vuosina 2023–2024 pörssissä voimakkaasti nousseesta ja markkinaodotukset toistuvasti ylittäneestä yritysryhmästä myös nimitystä "mahtiseitsikko".
Magnificent Seven -osakkeet ovat olleet vahvasti edustettuina S&amp;P 500 - ja Nasdaq Composite -indekseissä. Niiden tunnettavuutta lisäsi edelläkävijyys tekoälyssä, pilvipalveluissa, sähköautoissa ja sosiaalisessa mediassa. Magnificent Seven -ryhmä seurasi 2010-luvun suosituista osakkeista koostunutta FAANG-ryhmää, joka koostui pitkälti samoista osakkeista. Netflixin kuitenkin korvasi Magnificent Seven -ryhmässä Nvidia, ja Magnificent Seven -ryhmään lisättiin Tesla ja Microsoft. Osakkeiden korkeaksi noussut arvostustaso P/E-luvuilla mitattuna herätti sijoittajissa myös huolta alttiudesta kurssilaskuihin tulosten jäädessä odotuksista.
2. huhtikuuta 2025 Donald Trump julisti yleismaailmalliset tuontitullit, mikä johti osakkeiden arvon laskuun. Yhdysvaltain talousministeri Scott Bessent kommentoi huolia esittämällä, että pörssin ongelmana olivat Magnificent Seven -osakkeet eikä MAGA-liike.
Claudia Zornoza

Claudia Zornoza Sánchez (s. 20. lokakuuta 1990 Madrid) on espanjalainen jalkapalloilija, pelipaikaltaan keskikenttäpelaaja. Hän on pituudeltaan 164-senttimetrinen ja on edusstanut vuodesta 2024 NWSL-sarjassa pelaavaa Utah Royalsia. Zornoza edusti Espanjan naisten A-maajoukkuetta vuodet 2016–2023 ja oli mukana voittamassa vuoden 2023 naisten MM-kilpailuja.
Kirjavaleskorpioni

Kirjavaleskorpioni ("Chelifer cancroides") on valeskorpioneihin kuuluva hämähäkkieläinlaji. Se on maailman laajimmalle levinnyt valeskorpionilaji, ja sitä tavataan kaikilla muilla mantereilla paitsi Etelämantereella.
Kirjavaleskorpionin ruumis on 2,6–4,5 millimetriä pitkä, ja se on pisaran muotoinen. Väritykseltään se on punaruskea. Pedipalpit eli ensimmäisen raajaparin edessä oleva ulokepari on pitkä ja sakset suuret. Pedipalpit ja jalat ovat ruumista vaaleammat.
Kirjavaleskorpionien elinympäristöihin kuuluvat rakennukset ja eläinten pesät. Rakennuksissa kirjavaleskorpioneista ei ole haittaa. Ne käyttävät ravintonaan pieniä selkärangattomia, kuten muurahaisia.
Kirjavaleskorpioni on levinnyt laajalle, ja sitä tavataan kaikilla muilla mantereilla paitsi Etelämantereella. Suomessa lajia tavataan luultavasti koko maassa.
Milla Väistö

Milla Väistö (s. 12. toukokuuta 2007) on suomalainen pesäpalloilija. Väistö edustaa Superpesiksessä pelaavaa Hyvinkään Tahkoa. Hänen kasvattajaseuransa on Vihdin Pallo. Hän pelaa sisäpelissä etenijänä ja ulkopelissä etukentällä. 
Väistö on pelannut kolme Superpesiksen runkosarjan ottelua. Näissä otteluissa hän on tuonut yhden juoksun ja kerännyt viisi kärkilyöntipistettä. Väistö on pelannut yhden Superpesiksen ylempien pudotuspelien ottelun. Tässä ottelussa hän keräsi kolme kärkilyöntipistettä. Uran tilastot päivitetty kauden 2024 jälkeen.
Tamara Duda

Tamara Anatolijivna Duda (; s. 5. tammikuuta 1976), kirjailijanimeltään Tamara Horih’a Zernja (), on ukrainalainen kirjailija. Hänelle myönnettiin kansallinen Ševtšenkon palkinto vuonna 2022 kirjallisuuden alalta vuonna 2019 julkaistusta romaanistaan Dotsja (, ’tytär’).
Schwieberdingen

Schwieberdingen on kunta Baden-Württembergin osavaltiossa lounaisessa Saksassa. Se sijaitsee Ludwigsburgin piirikunnan eteläosassa Stuttgartin suurkaupunkialueella. Schwieberdingenin vanhaan arkkitehtuuriin kuuluu Nippenburgin rauniolinna.
Maantiede.
Schwieberdingen sijaitsee noin 13 kilometriä Stuttgartista luoteeseen.
Historia.
Varhaisin asiakirjamaininta Schwieberdingenistä on vuodelta 1304 muodossa Swiebertingen. Nippenburgin linna on mainittu jo 1160, nykyisin se on Stuttgatin seudun vanhin rauniolinna. Keskiajan jälkeen alkoivat huonot ajat, ja kunnollista parannusta saatiin odottaa aina 1800-luvulle. Schwieberdingen sai rautatieyhteyden 1906 Strohgäubahnin varrelle. Toisen maailmansodan jälkeen paikkakunnalle muutti pakolaisia.
Schwieberdingenin historiallista arkkitehtuuria edustaa Nippenburgin linnanraunoiden ohella muun muassa myöhäiskeskiaikainen kirkko Georgskirche.
Talous ja liikenne.
Schwieberdingenissä toimivat muun muassa monialayritys Robert Bosch ja sähköisiin jarrujärjestelmiin erikoistunut Knorr-Bremse. Schwieberdingenin rautatieasema, Bahnhof Schwieberdingen, sijaitsee Strohgäubahnin varrella. Kunnan itäpuolitse kulkee moottoritie Bundesautobahn 81, joka syöttää liikennettä Bundesstraße 10:lle, joka kulkee kunnan halki.
Möglingen

Möglingen on kunta Baden-Württembergin osavaltiossa lounaisessa Saksassa. Se sijaitsee ylänkömaalla Ludwigsburgin piirikunnan eteläosassa Stuttgartin suurkaupunkialueella ja rajoittuu etelässä Stuttgartiin.
Maantiede.
Möglingen sijaitsee noin 13 kilometriä Stuttgartista pohjoisluoteeseen. Piirikunnan pääkaupungin Ludwigsburgin keskusta sijaitsee Möglingenistä viitisen kilometriä itään.
Historia.
Varhaisin asiakirjamaininta Möglingenistä on vuodelta 1275, mutta alueella on asuttu jo noin 2 000 vuotta ennen ajanlaskun alkua. Vuonna 1535 paikkakunta kääntyi protestantismiin. Kolmikymmenvuotisessa sodassa sen asukasluku väheni noin 75 prosenttia 130:stä 32:een. 1900-luvun kahdessa suursodassa menetti henkensä usea möglingeniläinen. Vuonna 1955 paikkakunnan asukasluku oli noin 2 500 ja vuonna 1975 noin 10 000.
Möglingenin historialliseen arkkitehtuuriin kuuluu kirkko Pankratiuskirche.
Talous ja liikenne.
Möglingenin yrityksiä on muun muassa tietokonealan USU Software. Moottoritie Bundesautobahn 81 kulkee aivan Möglingenin keskustan itäpuolitse.
Kaleigh Riehl

Kaleigh Ann Riehl (s. 21. lokakuuta 1996 Fairfax Station, Fairfaxin piirikunta, Virginia) on yhdysvaltalainen jalkapalloilija, pelipaikaltaan puolustaja. Hän on pituudeltaan 173-senttimetrinen ja edustaa NWSL-sarjassa pelaavaa Utah Royalsia. Riehl pelasi kuusi ottelua Yhdysvaltain alle 20-vuotiaiden naisten maajoukkueessa. Hän on edustanut kotimaansa lisäksi Ranskassa.
Alex Loera

Alexis Alycia Loera (s. 19. kesäkuuta 1999 Thornton, Colorado) on yhdysvaltalainen jalkapalloilija, pelipaikaltaan keskikenttäpelaaja. Hän on pituudeltaan 170-senttimetrinen ja edustaa NWSL-sarjassa pelaavaa Utah Royalsia. Loera on edustanut kyseisestä sarjasta myös Kansas City Currentia vuodet 2022–2023 ja Baytä 2024.
Brecken Mozingo

Brecken Inga Mozingo (s. 8. maaliskuuta 2001) on yhdysvaltalainen jalkapalloilija, pelipaikaltaan hyökkääjä. Hän on pituudeltaan 167-senttimetrinen ja on edustanut vuodesta 2024 NWSL-sarjassa pelaavaa Utah Royalsia. Mozingo on pelannut joukkueessa huhtikuulle 2025 mennessä 20 ottelua, eikä hän ole tehnyt maaleja.
Mikayla Cluff

Mikayla Shae Cluff (s. 25. helmikuuta 1999 Kaysville Davisin piirikunta, Utah) on yhdysvaltalainen jalkapalloilija, pelipaikaltaan keskikenttäpelaaja. Hän on pituudeltaan 173-senttimetrinen ja on edustanut vuodesta 2024 NWSL-sarjassa pelaavaa Utah Royalsia. Cluff edusti vuodet 2022–2023 saman sarjan Orlando Prideä.
Dana Foederer

Dana Margaretha Wilhelmina Foederer (s. 27. heinäkuuta 2002 Veldhoven) on alankomaalainen jalkapalloilija, pelipaikaltaan keskikenttäpelaaja. Hän on pituudeltaan 168-senttimetrinen ja on edustanut vuodesta 2024 NWSL-sarjassa pelaavaa Utah Royalsia. Ennen Yhdysvaltoihin siirtymistään Foederer pelasi useissa kotimaansa joukkueissa. Hän on edustanut useita kotimaansa maajoukkueita.
Mia Justus

Mia Taylin Justus (s. 3. syyskuuta 2002) on yhdysvaltalainen jalkapallomaalivahti, joka on pituudeltaan 175-senttimetrinen. Hän on edustanut vuodesta 2025 NWSL-sarjassa pelaavaa Utah Royalsia. Justus on edustanut useita Yhdysvaltain maajoukkueita.
Cloé Lacasse

Cloé Zoé Eyja Lacasse (s. 7. heinäkuuta 1993 Greater Sudbury) on kanadalainen jalkapalloilija, pelipaikaltaan hyökkääjä. Hän on pituudeltaan 170-senttimetrinen ja edustaa NWSL-sarjassa pelaavaa Utah Royalsia sekä Kanadan naisten maajoukkuetta. Hän pelannut urallaan Yhdysvaltojen lisäksi Islannissa ja Englannissa.
Fillie Lyckow

Elsava "Fillie" Lyckow (31. lokakuuta 1934 Tukholma – 27. maaliskuuta 2015) oli ruotsalainen näyttelijä. Hän kävi Dramatenin oppilaskoulun vuosina 1959–1962 ja näytteli sen jälkeen muun muassa Dramatenissa, Uppsalan kaupunginteatterissa ja Södra Teaternissa. Lyckow tuli laajemmin tunnetuksi "Varuhuset"-televisiosarjasta, jossa hän esitti henkilöstöpäällikköä. Hän teki myös äänirooleja lastenelokuviin.
Mayhem (albumi)

Mayhem on yhdysvaltalaisen laulajan Lady Gagan studioalbumi, joka julkaistiin 7. maaliskuuta 2025. Albumilla vierailee ranskalaistuottaja Gesaffelstein ja yhdysvaltalaislaulaja Bruno Mars.
26. maaliskuuta 2025 Gaga julkisti The Mayhem Ball -kiertueen, joka ulottuu Pohjois-Amerikkaan, Eurooppaan, Australiaan ja Japaniin.
Taustaa.
Kesällä 2022 Gaga aloitti The Chromatica Ball -kiertueensa ja alkoi työstää uutta materiaalia. Hän julkaisi useita kuvia itsestään musiikkistudiossa ennen albumin julkistusta. Maaliskuussa 2024 Gaga kertoi haastattelussa kirjoittavansa "parhaita kappaleita, joita muistan". 
Toukokuussa 2024 Gaga julkaisi konserttielokuvan "Gaga Chromatica Ball", joka sisälsi pienen pätkän uudesta musiikista. Hänen kihlattunsa Michael Polansky ehdotti, että Gaga tekisi pop-albumin ja nojautuisi sen iloon. Heinäkuussa 2024 Gaga soitti pätkiä kahdesta julkaisemattomasta kappaleesta, kun hän oli esiintynyt vuoden 2024 kesäolympialaisten avajaisissa. Joulukuussa 2024 Gaga kertoi, että hänen ja Bruno Marsin duetto Die with a Smile tulisi olemaan osa uutta albumia. 
Julkaisu.
Albumin ensimmäinen single ”Disease” julkaistiin 25. lokakuuta 2024. Kappale sai suurimmalta osin hyviä arvosteluita. 
2. helmikuuta 2025 albumin toisen singlen ”Abracadabran” musiikkivideo sai ensiesityksen saman vuoden Grammy-gaalassa ja kappale julkaistiin virallisesti seuraavana päivänä 3. helmikuuta.
Tarja Heponiemi

Tarja Heponiemi (s. 1966) on suomalainen biologi (FM) ja psykologi (PsT), joka työskentelee Terveyden ja hyvinvoinnin laitoksella (THL) tutkimusprofessorina.
Hänen tutkimusaiheitaan ovat olleet muun muassa sosiaali- ja terveyshuollon palvelujärjestelmä, sote-digitalisaatio, digitaalinen syrjäytyminen ja sote-henkilöstö, mukaan luettuna ulkomaalaistaustaiset sote-alan ammattilaiset.
Heponiemi valmistui biologiksi Jyväskylän yliopistosta (FM 1994). Hän jatkoi opintojaan Helsingin yliopistossa, josta hän valmistui psykologiksi ja myös väitteli samalta alalta (PsM 2002, PsT 2004). Englanninkielinen väitöskirjatyö oli otsikoitu "Physiological and emotional stress reactions : the effects of temperament and exhaustion". Helsingin yliopiston terveyspsykologian dosentiksi Heponiemi nimitettiin 2007. Lisäksi Heponiemi on suorittanut johtamisen erikoisammattitutkinnon Haaga-Helia-ammattikorkeakoulussa (2012).
Hild Sofie Tafjord

Hild Sofie Tafjord (s. 4. tammikuuta 1974 Langevåg) on norjalainen jazzmuusikko. Hän soittaa käyrätorvea ja säveltää. Tafjord valmistui Norjan valtiollisesta musiikkikorkeakoulusta vuonna 2001 ja on tehnyt musiikkia muun muassa teatteriin ja elokuviin sekä keikkaillut Norjassa ja ulkomailla. Tafjord on ollut mukana monissa kokoonpanoissa, kuten Fe-mail, Agrare, Slinger, SPUNK ja Zeitkratzer.
Karen-Marie Ellefsen

Karen-Marie Ellefsen (s. 25. elokuuta 1950 Oslo) on norjalainen toimittaja ja juontaja. Hän toimi NRK:n urheiluselostajana vuosina 1979–2020. Ellefsen valmistui Norjan toimittajakorkeakoulusta vuonna 1976. Hänet palkittiin Gullrutenin elämäntyöpalkinnolla vuonna 2011 ja Kuninkaan ansiomitalilla 2020.
Johanna Ylöstalo

Johanna Ylöstalo (s. 13. lokakuuta 2005 Janakkala) on suomalainen pesäpalloilija. Ylöstalo edustaa Superpesiksessä pelaavaa Manse PP:tä. Hänellä on sopimus joukkueen kanssa kauden 2026 loppuun saakka. Ylöstalo on edustanut Superpesiksessä myös Hyvinkään Tahkoa ja hänen kasvattajaseuransa on Janakkalan Jana. Hän pelaa sisäpelissä etenijänä ja ulkopelissä etukentällä.
Ylöstalo on pelannut 51 Superpesiksen runkosarjan ottelua. Näissä otteluissa hän on lyönyt kolme kunnaria ja kolme tavallista juoksua, tuonut 19 juoksua ja kerännyt 149 kärkilyöntipistettä. Ylöstalo on pelannut kaksi Superpesiksen ylempien pudotuspelien ottelua. Näissä otteluissa hän on lyönyt yhden kunnarin, tuonut yhden juoksun ja kerännyt kahdeksan kärkilyöntipistettä. Uran tilastot päivitetty kauden 2024 jälkeen.